text: Billund mister 250.000 passagerer på Cimber-konkurs
  03 maj 2012 kl. 07.52
  Cimber fløj fire ruter fra Billund Lufthavn, der mister 250.000 passagerer på årsbasis på konkursen. Det er 10 procent af lufthavnens samlede passager-tal.
  Fra Billund fløj Cimber ruter til Oslo, Stockholm, Bergen og København. I formiddag var der mødt en række passagere op til netop disse ruter, som måtte aflyse deres rejser på grund af aflyste Cimber-fly som følge af konkursen.
  - På årsbasis vil det betyde, at vi mister 250.000 passagerer, vurderer lufthavnschef Kjeld Zacho Jørgensen til TV SYD.
  Allerede torsdag eftermiddag faldt det på plads, at SUNAIR of Scandinavia A/S, der flyver som franchisepartner med British Airways, fra næste uge starter ruter fra Billund direkte til henholdsvis Oslo og Stockholm Bromma.
  
  Billund uden rute til København
  Endnu er der ingen løsning på flyvningerne til København.
  - Det er svært at forestille sig, at Danmarks næststørste lufthavn ikke har afgange til København, siger lufthavnschef Kjeld Zacho Jørgensen, der beklager Cimbers barske skæbne.
  